**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Polgármesteri Hivatal**

**Az ülés időpontja:** 2015. április 20. (hétfő 17.40 óra)

**Meghívottak:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, Dr. Fegyveres-Fiskál Gábor alpolgármester, Papp István jegyző, Dr. Németh Zsanett aljegyző, Perlaki Zoltán Pénzügyi osztály vezetője, Györgyi Zoltán főépítész

**Megjelentek:** Tegzes Endre elnök, Fodor Attila, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, Gerely Gábor képviselő, Honti Zoltán képviselő, Papp István jegyző, Dr. Németh Zsanett aljegyző, Perlaki Zoltán osztályvezető, Györgyi Zoltán főépítész, Kissné Szalay Erzsébet jegyzőkönyvvezető

**Tegzes Endre elnök**: Köszöntöm a megjelenteket. Megállapítom, hogy Horváthné Holéczi Katalin hiányzik, de jelezte, hogy néhány percen belül megérkezik. A Pénzügyi Bizottság 4 fővel jelen van, tehát határozatképes. Elsőként a napirendről kellene szavaznunk. Polgármester asszonynak átadom a szót.

**Kiszelné Mohos Katalin:** A meghívóban feltüntetett napirend kibővül egy további ponttal, mely a közvilágítási hálózat korszerűsítése tárgyú közbeszerzési eljárás nyertesének kiválasztásáról szól.

**Tegzes Endre elnök**: Köszönöm. A bővített napirendet teszem fel szavazásra. Aki ezzel egyetért, kézfeltartással jelezze.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**25/2015.(IV. 20.) HATÁROZATA**

**Nagykovácsi Nagyközség Önkormányzat Pénzügyi és településfejlesztési bizottsága 2015. április 20-i ülésén úgy dönt, hogy az alábbi napirendi pontokat tárgyalja:**

1. **Nagykovácsi Nagyközség Önkormányzatának 2015-2019. évekre vonatkozó gazdasági programja** **(E-63/2015)**

Előterjesztő: Kiszelné Mohos Katalin polgármester

1. **Beszámoló a 2014. évi belső ellenőrzésekről (E-42/2015)**

Előterjesztő: Kiszelné Mohos Katalin polgármester

Előadó: Papp István jegyző

1. **A 2014. évre vonatkozó zárszámadási rendelet megalkotása (E-62/2015)**

Előterjesztő: Kiszelné Mohos Katalin polgármester

Előadó: Papp István jegyző, Perlaki Zoltán gazdasági vezető

1. **Döntés Nagykovácsi Nagyközség Önkormányzat Képviselő-testületének a köztemetőről és temetkezés rendjéről szóló 6/2009. (II. 23.) önkormányzati rendelet módosításáról (E-51/2015)**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

1. **Döntés Nagykovácsi Nagyközség Önkormányzatának tulajdonában lévő víziközművek Magyar Állam részére ingyenes tulajdonba adásáról (E-53/2015)**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

1. **Döntés Nagykovácsi külterület 0150 helyrajzi szám alatt nyilvántartott ingatlan tekintetében állami tulajdon ingyenes átadásának kezdeményezéséről (E-48/2015)**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

1. **Döntés előzetes szándéknyilatkozatról a Virágos sétány és a Lombos utca csatlakozásánál lévő, hrsz: 4682/5, 709 m² területű önkormányzati ingatlan közpark létesítése céljából történő, határozatlan idejű használatba adásáról (E-54/2015)**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

1. **Javaslat a Nagykovácsiban működő Katolikus és Református Egyház támogatására**

Előterjesztő: Pénzügyi és Településfejlesztési Bizottság

Előadó: Tegzes Endre elnök

1. **Döntés a Nagykovácsi Nagyközségben működő önszerveződő közösségek pénzügyi támogatására 2015. évben kiírt pályázatra érkezett pályázatok elbírálásáról**

Előterjesztő: Pénzügyi és Településfejlesztési Bizottság

Előadó: Tegzes Endre elnök

1. **Döntés a Szabályozási Terv megrendeléséről a Nagykovácsi Teleki-Tisza kastély ingatlanjaira (Hrsz: 307 és 919/1) (E-57/2015) – ZÁRT ÜLÉSEN TÁRGYALANDÓ**

Előterjesztő: Kiszelné Mohos Katalin polgármester

Előadó: Györgyi Zoltán főépítész

1. **Döntés a 2094 Nagykovácsi Gémeskút utca 1718/1 helyrajzi számon nyilvántartott ingatlan értékesítéséről (E-46/2015) – ZÁRT ÜLÉSEN TÁRGYALANDÓ**

Előterjesztő: Kiszelné Mohos Katalin polgármester

Előadó: Györgyi Zoltán főépítész

1. **Döntés túlkerítés tárgyában benyújtott kérelemről (E-47/2015) – ZÁRT ÜLÉSEN TÁRGYALANDÓ**

Előterjesztő: Kiszelné Mohos Katalin polgármester

Előadó: dr. Halmosi-Rokaj Odett osztályvezető

1. **„Nagykovácsi nagyközség közvilágítási hálózatának korszerűsítése” tárgyú közbeszerzési eljárás nyertesének kiválasztása (E-59/2015) – ZÁRT ÜLÉSEN TÁRGYALANDÓ**

Előterjesztő: Kiszelné Mohos Katalin polgármester

Előadó: Papp István jegyző

1. **Egyebek**

*Megérkezett Horváthné Holéczi Katalin. A Bizottság jelenlévő tagjainak száma 5 fő.*

**Tegzes Endre elnök:** Polgármester asszony napirend előtt szólásra jelentkezik, átadom a szót.

**Kiszelné Mohos Katalin polgármester:** Tisztelt bizottsági tagok észrevehették, hogy a mostani alkalommal nem kerültek kiküldésre a napirendekhez kapcsolódó előterjesztések és mellékleteik, hanem a település honlapjáról lehetett letölteni az anyagokat. Ennek az az oka, hogy a közeljövőben bevezetésre kerül az EDtR, Elektronikus Döntéstámogató Rendszer, valamint a MikroVoks szavazatszámláló rendszer, és a továbbiakban majd ebből a rendszerből lehet letölteni a dokumentumokat is. Vagy egy linket kapnak az érintettek, vagy egy adott internetes felületen lesz elérhető a bizottsági és a testületi anyag. Felmerült még lehetőségként, hogy akinek problémát okoz a letöltés, esetleg pendrive-on kaphatná meg az anyagot.

**Dr. Szabó András:** Amennyiben a hivatalban van elérhető wifi, akkor helyben az ülésen is elérhetnénk az anyagokat. Ezzel kapcsolatban lenne egy további felvetésem is. A mai ülésre is nagy mennyiségű, komoly horderejű anyag érkezett, amelynek áttekintésére nem áll túl sok idő a rendelkezésünkre. Javasolnám, hogy amennyiben valamelyik napirend anyaga előbb elkészül, azt előbb küldjék ki az érintettek részére. Vagy, ha vannak előzmények, előkészítő dokumentumok, azt is szívesen látnánk, nagyban segítené az alaposabb felkészülést.

**Kiszelné Mohos Katalin polgármester:** Az előkészítés folyamatosan zajlik, még az utolsó pillanatban is érkezhetnek módosítások, és ezért a munkaanyagok kiküldését nem tartom célszerűnek. Emellett, ha párhuzamosan többen is módosítási javaslattal élnek, egy idő után követhetetlenné válna az anyag.

**Dr. Szabó András:** Mindenképpen javasolnám, hogy azért a kísérőanyagokat, alátámasztó dokumentumokat, melyek már a kiküldés előtt rendelkezésre állnak, juttassák el a bizottságnak, mert így nagyon kevés az idő a felkészülésre.

**Kiszelné Mohos Katalin polgármester:** Szeretném jelezni, hogy nem minden esetben csak rajtunk múlik a kiküldés időpontja. A Gazdasági programhoz kapcsolódó javaslatok sem az április 6. határidőig érkeztek meg, hanem a kiküldés hetében. Így ezeket még szintén az utolsó pillanatban kellett az anyag kidolgozásánál figyelembe venni.

**Dr. Szabó András:** Érthető, hogy polgármester asszonynak is számtalan egyéb feladata van, azonban továbbra is hangsúlyozom, hogy a különböző kiegészítő anyagok, előzmények ismerete nagyban segítené a felkészülést az ülésekre.

**Kiszelné Mohos Katalin polgármester:** Informális anyagként kiküldhetünk bizonyos anyagokat az előkészítés folyamán, erre oda fogunk figyelni.

**Tegzes Endre elnök:** Köszönöm szépen. Most térjünk rá az első napirendi pontra.

**1. napirendi pont**

**Nagykovácsi Nagyközség Önkormányzatának 2015-2019. évekre vonatkozó gazdasági programja**

**Tegzes Endre elnök:** Ezt a programot a Bizottság informális ülésén tárgyalta. Átadom a szót az előterjesztőnek, Kiszelné Mohos Katalin polgármester asszonynak.

**Kiszelné Mohos Katalin polgármester**: Elsőként szeretném megköszönni mindazoknak, akik javaslatokat tettek a programhoz, nagyban segítették ezzel a munkámat. Szabó Orsolya az Oktatási bizottság tagja nehezményezte, hogy az Oktatási bizottság nem tárgyalja a napirendet, és nem kaptak meghívást a Pénzügyi bizottság informális ülésére sem, amelyen ez a téma tárgyalásra került, azonban javaslatát megküldte, és Gerlóczyné Furulyás Katalin is, javaslataikat figyelembe vettem a dokumentum kidolgozása során. Úgy gondolom, hogy mindenkinek adott volt a lehetősége a javaslattételre. Összességében úgy gondolom, hogy így ezzel a közös munkával egy tartalmas anyag született, ha mindent sikerülne megvalósítani, amit itt megterveztünk, mindenképpen pozitív lenne. De a megvalósítást természetesen külső tényezők is befolyásolják, amelyeket előre nem lehet megtervezni. Itt pl. a pályázati lehetőségekre gondolok.

**Fodor Attila:** Az Oktatási bizottság elnökeként szeretném a jegyzőkönyv számára jelezni Szabó Orsolya véleményét, amellyel én magam is egyetértek, hogy érdemes lett volna az Oktatási bizottságnak is tárgyalni a gazdasági programot, mert a program tartalmaz a bizottság feladatkörét érintő témákat is.

**Tegzes Endre elnök:** Köszönöm szépen. Van-e további hozzászólás. Nincs, felteszem szavazásra az előterjesztés határozati javaslatát. Aki egyetért, kérem, kézfeltartással jelezze.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**26/2015.(IV. 20.) HATÁROZATA**

**Tárgy: Nagykovácsi Nagyközség Önkormányzatának 2015-2019. közötti évekre vonatkozó gazdasági programja**

Nagykovácsi Nagyközség Önkormányzata Pénzügyi és településfejlesztési bizottsága megtárgyalásra és elfogadásra javasolja a Képviselő-testület számára a határozati javaslat mellékletét képező, Nagykovácsi Nagyközség Önkormányzatának 2015-2019. közötti évekre vonatkozó gazdasági programját.

Határidő: azonnal

Felelős: Polgármester

**2. napirendi pont**

**Beszámoló a 2014. évi belső ellenőrzésekről**

**Tegzes Endre elnök**: Átadom a szót Jegyző úrnak, hogy ismertesse az előterjesztést.

**Papp István jegyző:** *Röviden ismertette az előterjesztést.*

**Fodor Attila:** A belső ellenőri jelentés 5. oldal 4. feladatnál a következő olvasható: *Néhány esetben (Leltárkészítési szabályzat, Selejtezési szabályzat,) tartalmi eltéréseket nem tapasztaltunk, azonban a jogszabályi változások átvezetése és a belső kontrollokhoz kapcsolódó, azokat támogató belső szabályzatok aktualizálása indokolt és javasolható.* Kérdésem, hogy ezek megtörténtek-e.

**Perlaki Zoltán:** Az itt felsorolt szabályzatok közül már csak egyet kell aktualizálni.

**Fodor Attila:** A 6. oldalon: *Belső ellenőrzési stratégiai terv elkészítése: A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet 30. § (1) bek. előírja, hogy “A belső ellenőrzési vezető stratégiai ellenőrzési tervet készít, amely – összhangban a szervezet hosszú távú céljaival – meghatározza a belső ellenőrzésre vonatkozó stratégiai fejlesztéseket a következő négy évre,” A feladatot teljesítettük, a 2014. január 1-től hatályos, Nagykovácsi Nagyközség Önkormányzatának belső ellenőrzési stratégiai terve a 2014-2017. évekre tárgyú dokumentumot a település jegyzőjének átadtuk.* Kérdezem, hogy ezt a dokumentumot jegyző úr megkapta-e.

**Papp István jegyző:** Igen, megkaptam.

**Horváthné Holéczy Katalin:** A jelentésben említett belső szabályzatokat hol lehet elérni?

**Papp István jegyző:** Nem nyilvános belső szabályzatokról van szó, Perlaki Zoltánnál elérhetőek. Tekintettel arra, hogy több szabályzat is rendelkezésre áll, kérem, hogy Perlaki Zoltán úr készítsen listát az elérhető szabályzatokról, és amennyiben szükséges a megtekintése, itt a hivatalban meg lehet azt tenni.

**Horváthné Holéczy Katalin:** A jelentés 6. és 7. oldalán szereplő intézkedési terv elkészült-e?

**Papp István jegyző:** Az intézkedési terv is elkészült, és a feladat végrehajtása is megtörtént.

**Horváthné Holéczy Katalin:** Nagyon fontosnak tartom a belső ellenőrzést. A külsős bizottsági tagok nem kaptak tájékoztatást arról, hogy az átvilágítás kapcsán volt-e szükség intézkedésre. Kaphatnánk részletes tájékoztatást a konkrét eredményekről?

**Kiszelné Mohos Katalin polgármester:** Igen, voltak konkrét eredmények, pl. kiderült szerződésről, hogy hátrányos az önkormányzat számára, azonban ezekben az esetben azonnali intézkedésre volt szükség, nem került sor a Pénzügyi bizottság összehívására. A Tájoló következő számában viszont megjelenik egy összefoglaló az ellenőrzés eredményeiről, ennek véleményezésében mindenképpen számítok a Pénzügyi bizottság közreműködésére.

**Tegzes Endre elnök:** Köszönöm. Ha nincs további hozzászólás, szavazásra teszem fel a határozati javaslatot. aki egyetért, kérem, kézfeltartással jelezze.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**27/2015.(IV. 20.) HATÁROZATA**

**Tárgy: Belső ellenőrzés összefoglaló jelentésének jóváhagyása**

Nagykovácsi Nagyközség Önkormányzatának Pénzügyi és településfejlesztési bizottsága megtárgyalásra és elfogadásra javasolja a Képviselő-testület számára az Önkormányzat intézményeiben valamint a Polgármesteri Hivatalban 2014. évben elvégzett belső ellenőrzések tapasztalatairól szóló összefoglaló jelentést.

Határidő: azonnal

Felelős: Polgármester, Jegyző

**3. napirendi pont:**

**A 2014. évre vonatkozó zárszámadási rendelet megalkotása**

**Tegzes Endre elnök**: Átadom a szót Perlaki Zoltán osztályvezető úrnak, hogy röviden ismertesse az előterjesztést.

**Perlaki Zoltán:** *Röviden**ismertette az előterjesztést.*

**Tegzes Endre elnök:** Köszönöm. Én a vastagon szedett részekkel maximálisan egyetértek, a részletes átnézésre ennyi idő nem volt elegendő.

**Horváthné Holéczy Katalin:** A teljes anyag áttekintésére nem jutott időm, azonban így is számtalan kérdés merült fel bennem. Véleményem szerint ahhoz, hogy bármiféle következtetést levonhassunk, mindenhol szerepeltetni kellene az előző évi tényadatokat. Szembetűnő különbség van a 2013. és 2014. év forgalmát szemléltető táblázat adataiban. Ezt követően ki van emelve, hogy az önkormányzat ezt takarékos gazdálkodással érte el. Ehhez képest a dologi kiadások és személyi juttatások pl. szembetűnően nőttek. Ez így nem érthető, kérném minden tétel részletes magyarázatát, hogy láthatóvá váljék, hogy mi okozza a szembetűnő különbségeket.

**Erdélyi Zoltán**: Nem gondolom, hogy egy ilyen szintű anyag teljes, tételről tételre történő átnézésére lenne lehetőség, azonban az egyértelműen jogos igénynek tűnik, hogyha magyarázatot kérünk arra, ha a kiadások összege jelentősen megnövekedett. A legnagyobb tételeket mindenképpen indokolni kellene. Abban az esetben, ha 20 %-nál nagyobb az eltérés, magyarázatot kellene fűzni hozzá. A sorok végén megjegyzés rovatban röviden jelezni lehetne az egyes tételek változásának okát is.

A másik, hogy a 7. és 8. oldalon a működési célú kiadásoknál szerepelnek a civil szervezeteknek nyújtott támogatások. Mi okozza azt, hogy az önkormányzat kétféle módon részesítette támogatásban a civil szervezeteket? Egyik esetben magát a szervezetet támogatta, másik esetben pedig egyszeri támogatást nyújtott bizonyos szervezetek részére adott események megszervezésére.

**Kiszelné Mohos Katalin:** A civil szervezetek kétféle módon juthatnak támogatáshoz. Egyrészt a helyi önszerveződő közösségek pénzügyi támogatására kiírt pályázaton nyerhetnek támogatást, másrészt pedig egyedi kérelemre adható, rendezvények, események támogatására.

**dr. Németh Zsanett aljegyző**: Az Államháztartásról szóló törvény előírása alapján történik a civil szervezetek támogatása.

**Fodor Attila:** Kérjük Perlaki Zoltán osztályvezető urat, hogy készítsen kimutatást arról, hogy az egyes szervezetek milyen módon kapták a támogatást, egyedi kérelemre, vagy pályázat alapján.

*A jelenlévő bizottsági tagok tételenként részletes tájékoztatást kértek a változásokkal kapcsolatban, Perlaki Zoltán osztályvezető úr szóbeli tájékoztatást nyújtott.*

**Tegzes Endre elnök**: Az összes tétel egyenként történő kielemzésére nem áll rendelkezésre elegendő idő, emellett a 2014. év nagy részében nem is a jelenlegi testület tevékenykedett. A most elhangzott javaslatok mindenképpen hasznosak lesznek a jövőben, segíteni fogják a munkát. Összességében úgy gondolom, hogy az anyag elfogadható. Szavazásra teszem fel a rendeletet. Aki egyetért, kérem, kézfeltartással jelezze.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen, 1 tartózkodással, ellenszavazat nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**28/2015.(IV. 20.) HATÁROZATA**

**Tárgy: 2014. évre vonatkozó zárszámadási rendelet megalkotása**

Nagykovácsi Nagyközség Önkormányzatának Pénzügyi és településfejlesztési bizottsága megtárgyalásra és elfogadásra javasolja a Képviselő-testület számára Nagykovácsi Nagyközség Önkormányzat Képviselő-testülete 2014. évi gazdálkodásának zárszámadásáról szóló rendeletét az előterjesztésben foglaltak szerint.

**4. napirendi pont**

**Döntés Nagykovácsi Nagyközség Önkormányzat Képviselő-testületének a köztemetőről és temetkezés rendjéről szóló 6/2009. (II. 23.) önkormányzati rendelet módosításáról**

**Tegzes Endre elnök**: Átadom a szót jegyző úrnak, hogy ismertesse az előterjesztést.

**Papp István jegyző**: *Röviden ismertette az előterjesztést.*

**Erdélyi Zoltán**: A díjtételek meghatározásánál figyelembe vettek-e más településeken alkalmazott díjtételeket?

**Papp István jegyző:** A rendelet megalkotása során a környező településeken megvizsgáltuk az alkalmazott díjakat.

**Tegzes Endre elnök:** Mennyire jellemző a településen a köztemetés, vagy a temetési segély kérelmezése?

**Kiszelné Mohos Katalin polgármester:** Ez egyáltalán nem jellemző. Köztemetés nem volt, temetési segélyt egy alkalommal igényeltek.

**Tegzes Endre elnök:** Köszönöm. Amennyiben nincs több hozzászólás, szavazásra teszem fel a rendeletet. Aki egyetért, kérem kézfeltartással jelezze.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**29/2015.( IV. 20.) HATÁROZATA**

**Tárgy: a köztemetőről és temetkezés rendjéről szóló 6/2009. (II. 23.) önkormányzati rendelet módosítása**

Nagykovácsi Nagyközség Önkormányzat Pénzügyi és településfejlesztési bizottsága megtárgyalásra és elfogadásra javasolja a Képviselő-testületnek a köztemetőről és temetkezés rendjéről szóló 6/2009. (II. 23.) önkormányzati rendelet módosításáról szóló előterjesztésben foglaltakat.

**5. napirendi pont**

**Döntés Nagykovácsi Nagyközség Önkormányzatának tulajdonában lévő víziközművek Magyar Állam részére ingyenes tulajdonba adásáról**

**Tegzes Endre elnök**: Átadom a szót jegyző úrnak.

**Papp István jegyző:** *Röviden ismertette az előterjesztést.* Az előterjesztéshez mellékeltük az ezzel kapcsolatos megkeresést. E-mail formájában érkezett.

**Honti Zoltán**: Komoly beruházások történtek ebben a témában, nem gondolom, hogy célszerű lenne az állami tulajdonba adása.

**Horváthné Holéczy Katalin:** Személy szerint nekem ezzel az a problémám, hogy az előterjesztésből semmi konkrét információ nem derül ki, így elfogadhatatlannak tartom.

**Dr. Szabó András:** Tekintettel arra, hogy a megkeresésben nem szerepel konkrét ajánlat, véleményem szerint nincs min gondolkodni.

**Tegzes Endre elnök:** Ha további hozzászólás nincs, felteszem szavazásra a napirendi ponthoz tartozó határozati javaslatot. Aki a határozati javaslattal egyetért, kérem, kézfeltartással jelezze.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen, ellenszavazat nélkül és 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**30/2015. (IV. 20.) HATÁROZATA**

**Tárgy: Döntés Nagykovácsi Nagyközség Önkormányzatának tulajdonában lévő víziközművek Magyar Állam részére ingyenes tulajdonba adásáról**

Nagykovácsi Nagyközség Önkormányzatának Pénzügyi és településfejlesztési bizottsága javasolja, hogy a Képviselő-testület a Nagykovácsi Nagyközség Önkormányzatának tulajdonában lévő vízi közműveket ne adja ingyenesen a Magyar Állam tulajdonába.

Felelős: Polgármester

Határidő: azonnal

**6. napirendi pont**

**Döntés Nagykovácsi külterület 0150 helyrajzi szám alatt nyilvántartott ingatlan tekintetében állami tulajdon ingyenes átadásának kezdeményezéséről**

**Tegzes Endre elnök**: Átadom a szót jegyző úrnak.

**Papp István jegyző**: *Röviden ismertette az előterjesztést.*

**Tegzes Endre elnök**: Ha nincs további hozzászólás, akkor szavazásra teszem fel a határozati javaslatot. Aki egyetért, kézfeltartással jelezze.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**31/2015. (IV. 20.) HATÁROZATA**

**Tárgy: Döntés Nagykovácsi külterület 0150 helyrajzi szám alatt nyilvántartott ingatlan tekintetében állami tulajdon ingyenes átadásának kezdeményezéséről** 

Nagykovácsi Nagyközség Önkormányzatának Pénzügyi és településfejlesztési bizottsága megtárgyalásra és elfogadásra javasolja a Képviselő-testületnek, hogy Nagykovácsi külterület 0150 helyrajzi szám alatt nyilvántartott, kivett országos közút művelési ágú, állami tulajdonú ingatlan ingyenes önkormányzati tulajdonba adását ne kezdeményezze.

**Határidő:** azonnal

**Felelős:** Polgármester

**7. napirendi pont**

**Döntés előzetes szándéknyilatkozatról a Virágos sétány és a Lombos utca csatlakozásánál lévő, hrsz: 4682/5, 709 m² területű önkormányzati ingatlan közpark létesítése céljából történő, határozatlan idejű használatba adásáról**

**Tegzes Endre elnök**: Átadom a szót jegyző úrnak.

**Papp István jegyző:** *Röviden ismertette az előterjesztést.*

**Kiszelné Mohos Katalin polgármester**: A kérelmet magánszemélyek adták be. A használatba adás visszavonásig lenne érvényes, feltételeit szerződésben fogjuk rögzíteni, amelyben részletesen le lesz fektetve, hogy mire lehet használni a területet.

**Erdélyi Zoltán**: Szeretném jelezni, hogy személyesen is érintett vagyok az ügyben, azonban azt mindenképpen hozzá szeretném tenni, hogy jelenleg a telken felhalmozott nagy mennyiségű sitt miatt a terület használhatatlan, a megtisztítását követően válna hasznosíthatóvá. Azonban, ha a terület rendbetétele, parkosítása is megtörténik, értékesíthetővé is válhat. Ezt mindenképpen jelezni kellene a kérelmezők felé, ha az értékesítése a cél.

**Kiszelné Mohos Katalin polgármester:** A telek melletti utakkal is van probléma, a vízelvezetést is meg kell még oldani, egyelőre ez még nem szerepel a közeli tervekben.

**Tegzes Endre elnök:** Ezeket a tényezőket a kötendő szerződésben kell szerepeltetni, így mindenki számára egyértelművé válik a helyzet. Ha nincs további hozzászólás, akkor szavazásra bocsátom a határozati javaslatot. Aki ezzel egyetért, kézfeltartással jelezze.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**32/2015.(IV. 20.) HATÁROZATA**

**Tárgy: Döntés előzetes szándéknyilatkozatról a Virágos sétány és a Lombos utca csatlakozásánál lévő, hrsz: 4682/5, 709 m² területű önkormányzati ingatlan park létesítése céljából történő, határozatlan idejű használatba adásáról**

Nagykovácsi Nagyközség Önkormányzatának Pénzügyi és településfejlesztési bizottsága megtárgyalásra és elfogadásra javasolja a Képviselő-testületnek, hogy a tulajdonában lévő, 709 m² területű, hrsz: 4682/5 ingatlan ideiglenes használatba adását – parkosítás céljára - támogassa.

A használatba adás jogi formája és tartalma tekintetében a Képviselő-testület később döntsön.

Határidő: folyamatos

Felelős: Polgármester, Jegyző

**8. napirendi pont**

**Javaslat a Nagykovácsiban működő Katolikus és Református Egyház támogatására**

**Tegzes Endre elnök:** *Ismertette az előterjesztést.*

**dr. Németh Zsanett aljegyző**: Két módon ítélhet meg a Képviselő-testület támogatást. Vagy pályázaton keresztül, vagy pedig kérelem alapján.

**Tegzes Endre elnök:** Amennyiben a kérelem mindkét esetben rendelkezésre áll, mindenképpen támogatni kell ezt a kezdeményezést. Ha nincs további hozzászólás, szavazásra teszem fel a határozati javaslatot.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**33/2015.(IV. 20.) HATÁROZATA**

**Tárgy: Javaslat a Nagykovácsiban működő Katolikus és Református Egyházak támogatásáról**

Nagykovácsi Nagyközség Önkormányzat Képviselő-testületnek Pénzügyi és Településfejlesztési Bizottsága javasolja a Képviselő-testületnek a Nagykovácsiban működő két történelmi egyház költségvetésből történő támogatását az alábbiak szerint:

- Katolikus Egyház a plébánia (2094 Nagykovácsi, Kossuth Lajos. u. 113.) szigetelt tetőterének befejezésére 2 000 000 Ft egyszeri támogatása

- Református Egyház a templom mellett lévő épület (2094 Nagykovácsi, Dobos Károly tér. 1.) tetőszerkezetének befejezéséhez 2.000.000 Ft egyszeri támogatása.

Felkéri az Elnököt, hogy a javaslatot terjessze a Képviselő-testület soron következő ülésére.

**Határidő:** 2015. április 23.

**Felelős:** Elnök

**9. napirendi pont**

**Döntés a Nagykovácsi Nagyközségben működő önszerveződő közösségek pénzügyi támogatására 2015. évben kiírt pályázatra érkezett pályázatok elbírálásáról**

**Tegzes Endre elnök:** A civil szervezetek támogatásának megvitatására informális ülésen került sor. Itt egy javaslatot dolgoztunk ki, amely most a napirendhez kapcsolódóan tárgyalásra kerül.

**Kiszelné Mohos Katalin polgármester:** Tekintettel arra, hogy nem kaptam meghívást az egyeztetésre, ezért most szeretném előterjeszteni a módosító javaslatomat.

*A bizottsági javaslat és polgármester asszony javaslata alapján a jelenlévők kialakították együttes véleményüket.*

**Horváthné Holéczy Katalin:** Az a kérdésem, hogy ki és hogyan fogja ellenőrizni a kapott támogatások felhasználását.

**Kiszelné Mohos Katalin**: A szervezet megkapja a támogatást, majd ezt követően az év végén meghatározott határidőig számlával igazolja a támogatás felhasználását.

**Horváthné Holéczy Katalin:** Dolgozzuk ki a felhasználás feltételeit. Vagy a pályázati kiírásban, vagy valami más módon, de mindenképpen rögzíteni kellene a támogatás felhasználásának rendjét.

**dr. Németh Zsanett aljegyző**: Azt kell pontosan körülhatárolni, hogy a testület pontosan mit szeretne támogatni.

**Tegzes Endre elnök**: Egyetértek a felvetéssel, hogy mindenképpen fontos az elszámoltatás kérdésének rendezése. Amennyiben nincs további hozzászólás, szavazásra teszem fel a módosított határozati javaslatot. Aki ezzel egyetért, kézfeltartással jelezze.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 5 tagja 4 igen, ellenszavazat nélkül 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**34/2015.(IV. 20.) HATÁROZATA**

# Tárgy: Döntés a Nagykovácsi Nagyközségben működő önszerveződő közösségek pénzügyi támogatására 2015. évben kiírt pályázatra érkezett pályázati dokumentációk elbírálásáról

# Nagykovácsi Nagyközség Önkormányzat Pénzügyi és településfejlesztési bizottsága a Képviselő-testület számára javasolja, hogy a Nagykovácsi Nagyközségben működő önszerveződő közösségek pénzügyi támogatására kiírt pályázatra érkezett pályázati dokumentációkat az alábbiak szerint bírálja el.

|  |  |  |  |
| --- | --- | --- | --- |
| **Civil szervezet** | **Igényelt összeg** | **Pályázat címe** | **Javasolt összeg** |
| Zsiroshegyi Kilátások Egyesülete | 400.000 | *működési támogatás*  Csillagfürt Park üzemeltetése és fejlesztése | *220 000* |
| Nagykovácsi Sólymok Sportegyesület | 920.000 | *egyéb támogatás*  gyermek labdarúgás- és kézilabda | *800 000* |
| Nagykovácsi Utánpótlás SE | 800.000 | *program támogatás*  táborozás | *500 000* |
| Nagykovácsi Utánpótlás SE | 1.000.000 | *működési támogatás* | *300 000* |
| Nagykovácsi Harangszó Alapítvány | 300.000 | *működési támogatás*  ifjúsági táborozás és sporteszközök beszerzése | *300 000* |
| Nagykovácsi Tisza István Nemzeti Kör | 200.000 | *működési pályázat* | *110 000* |
| Crosskovácsi SKE  Bikeschool | 500.000 | *éves működési támogatás* | *500 000* |
| LINUM Alapítvány | 200.000 | *program támogatás* | *175 000* |
| Nagykovácsi Zenei Alapítvány | 600.000 | *működési támogatás*  Művészetoktatás Nagykovácsiban | *0* |
| Nagykovácsi Zenei Alapítvány | 380.000 | *program támogatás*  Rézpatkó Gála | *300 000* |
| Nagykovácsi Zenei Alapítvány | 300.000 | *program támogatás*  20 éves a NAMI | *300 000* |
| Nagykovácsi Sport Egyesület | 1.000.000 | *működési támogatás* | *0* |
| BÁZIS Ifjúsági Alapítvány | 600.000 | *program támogatás* | *480 000* |
| BÁZIS Ifjúsági Alapítvány  befogadója a:  Civil Összefogásnak | 1.650.000 | *program támogatás*  7 civil szervezet | *880 000* |
| LINUM Alapítvány  befogadója a: Tiszta Forrás Nyugdíjas Klubnak | 136.600 | *program támogatás*  kirándulás | *135 000* |
| **Igényelt összeg összesen:** | **8.986.600** |  | **5 000 000** |

Felhatalmazza Polgármestert és a Jegyzőt a támogatási szerződések aláírására és intézkedések megtételére.

**Határidő:** május 31.

**Felelős:** polgármester

**Tegzes Endre elnök**: Köszönöm. A további napirendi pontok tárgyalására zárt ülésen kerül sor, ezért a nyílt ülést 21.00 órakor bezárom.

K.m.f.

Tegzes Endre Dr. Szabó András

elnök tag